3 की हालत नाजुक, अब तक 22 की बिगड़ चुकी तबीयत, सरकारी स्कूल में लगा था कैंप
पंजाब के जिला लुधियाना में टिटनेस का इंजेक्शन लगने के बाद 10 और छात्राओं की तबीयत बिगड़ गई। इनमें से 3 की हालत नाजुक है, जिन्हें समराला के अस्पताल में रेफर किया गया है। वहीं बीते कल 12 छात्राएं बेसुध हुईं थी। 
पंजाब के जिला लुधियाना में टिटनेस का इंजेक्शन लगने के बाद 10 और छात्राओं की तबीयत बिगड़ गई। इनमें से 3 की हालत नाजुक है, जिन्हें समराला के अस्पताल में रेफर किया गया है। वहीं बीते कल 12 छात्राएं बेसुध हुईं थी। सभी को अस्पताल ले जाया गया, जहां इलाज के बाद उन्हें छुट्‌टी मिल गई है।
गुरुवार को सरकारी गर्ल्स सीनियर सेकेंडरी स्कूल में छात्राओं को टिटनेस का टीका लगवाने के लिए वैक्सीनेशन कैंप लगा था। इंजेक्शन लगने के बाद छात्राओं को चक्कर आया और बेहोश हो गईं।
स्वास्थ्य विभाग की टीम ने स्कूल में 150 छात्राओं को इंजेक्शन लगाया था। शुक्रवार को जिन छात्राओं की हालत बिगड़ी है उनमें तनीषा, जसप्रीत कौर शेरिया, अंजली, हरमन कौर सतियाणा, जश्न कौर पवात, मनप्रीत कौर, मीनू घुमाणा, मुस्कान, रेशमा और जोती शामिल है।
इनके अलावा 3 छात्राएं परविंदर कौर, अनमोल, परविंदर कौर को को डॉक्टरों ने हालत नाजुक देख समराला अस्पताल में रेफर किया है। इस दौरान छात्राओं के परिजनों में सेहत विभाग के खिलाफ काफी गुस्सा भी दिखा।
बेहोश होने का कारण खौज रहे डॉक्टर
डॉक्टर नवदीप सिंह ने कहा कि जो बच्चे उनके पास टिटनेस टीका लगने के बाद आए हैं उनमें ज्यादा दिक्कत सिर दर्द और पेट में दर्द की है। यह तभी होता है जब खाली पेट टीका लगा हो। यह उन छात्राओं के साथ भी हो जाता है जिनमें विटामिन आदि की कमी होती है। छात्राओं की स्कैनिंग करवाई है। ब्लड टेस्ट भी किए जा रहे हैं। फिलहाल छात्राएं खतरे से बाहर हैं।
डिटेल रिव्यू करेगी मेडिकल कमेटी- मनीषा 
जिला टीकाकरण अधिकारी मनीषा खन्ना ने कहा कि इस मामले की डिटेल से कमेटी रिव्यू करेगी। उन्होंने कहा कि कई बार छात्राओं ने सुबह खाना नहीं खाया होता, सिर दर्द आदि होना भी आम बात है। लेकिन इस मामले में बड़ी संख्या में छात्राओं को दिक्कत आई है तो इसकी पड़ताल कर रहे हैं।
फिलहाल सभी छात्राएं सकुशल है। इस केस में छात्राओं से रिपोर्टिंग फार्म भरवाए हैं। इसके बाद पूरी स्टडी करके कारण खोजा जाएगा। इस तरह की समस्या वैसे तो आम है, लेकिन फिर भी ये स्टेट लेवल की कमेटी में भी चर्चा में रहेगा।